VinFast จากอาเซียนสู่ตลาดโลก
เป็นที่จับตาทั้งแวดวงอุตสาหกรรมรถยนต์และแวดวงตลาดทุนโลก เมื่อล่าสุด VinFast ค่ายรถยนต์รายใหญ่สุดของเวียดนาม ในเครือ VinGroup กำลังแต่งเนื้อแต่งตัวเตรียมเสนอขายหุ้นต่อประชาชนทั่วไป (ไอพีโอ) ในตลาดหลักทรัพย์นิวยอร์ก ว่ากันว่ามูลค่าระดมทุนครั้งนี้จะสูงถึง 2,000-3,000 ล้านดอลลาร์สหรัฐฯ หรือประมาณ 63,000-94,000 ล้านบาท โดยใช้บริการ Credit Suisse (Hong Kong) เป็นที่ปรึกษาทางการเงินเพื่อเสนอขายไอพีโอดังกล่าว
21 เม.ย. 2564

เมกะเทรนด์ : สุภชัย ปกป้อง
เป็นที่จับตาทั้งแวดวงอุตสาหกรรมรถยนต์และแวดวงตลาดทุนโลก เมื่อล่าสุด VinFast ค่ายรถยนต์รายใหญ่สุดของเวียดนาม ในเครือ VinGroup กำลังแต่งเนื้อแต่งตัวเตรียมเสนอขายหุ้นต่อประชาชนทั่วไป (ไอพีโอ) ในตลาดหลักทรัพย์นิวยอร์ก ว่ากันว่ามูลค่าระดมทุนครั้งนี้จะสูงถึง 2,000-3,000 ล้านดอลลาร์สหรัฐฯ หรือประมาณ 63,000-94,000 ล้านบาท โดยใช้บริการ Credit Suisse (Hong Kong) เป็นที่ปรึกษาทางการเงินเพื่อเสนอขายไอพีโอดังกล่าว
ปรากฏการณ์ที่เกิดขึ้นส่งผลให้หุ้น VinGroup ปรับขึ้นกว่า 5% เมื่อวันที่ 13 เม.ย.2564 ถือว่าสูงสุดเป็นประวัติการณ์ นั่นเป็นผลทำให้มาร์เก็ตแคป VinGroup เพิ่มขึ้นเป็น 20,000 ล้านดอลลาร์สหรัฐฯ หรือกว่า 627,000 ล้านบาททันที โดยกลุ่ม VinGroup ไม่ปฏิเสธเรื่องดังกล่าว แต่ยอมรับว่า “กำลังพิจารณาหาโอกาสในการระดมทุน” แต่ต้องขึ้นอยู่กับปัจจัยต่าง ๆ เช่นสภาวะตลาดด้วย
ข่าวดังกล่าวเกิดขึ้นระหว่างที่ VinFast มีการเปิดตัว “รถยนต์ไฟฟ้า” ขับเคลื่อนอัตโนมัติ 3 รุ่นใหม่ VF31, VF32 และ VF33 ในเวียดนาม พร้อมมีแผนส่งไปทำตลาดที่สหรัฐฯ แคนาดาและยุโรปช่วงปีหน้า พร้อมกำลังมองหาโอกาสเปิดโรงงานใหม่ในสหรัฐฯ เพิ่มด้วย โดย VinGroup กำลังเจรจากับ Foxconn ยักษ์ใหญ่ผู้ผลิตชิ้นส่วนอิเล็กทรอนิกส์ไต้หวัน เพื่อร่วมมือเป็นพันธมิตรพัฒนาเทคโนโลยียานยนต์ไฟฟ้ากับเเบรนด์ VinFast ดังกล่าว
VinFast ถือเป็นหนึ่งบริษัทในเครือ VinGroup บริษัทกลุ่มทุนยักษ์ใหญ่ของประเทศเวียดนาม  โดย VinGroup นั้นมีธุรกิจในเครือที่หลากหลายมาก ทั้งอสังหาริมทรัพย์ ห้างสรรพสินค้า ซูเปอร์มาร์เก็ต โรงเรียน โรงพยาบาลและอื่น ๆ อีกมากมาย โดยปี 2017 VinGroup เกิดความคิดว่าบริษัทมีอยู่หลายธุรกิจแล้ว “ทำไมเราไม่สร้างรถยนต์ขึ้นมาบ้างล่ะ” เพราะมองเห็นว่ายอดขายรถยนต์ในเวียดนาม กำลังเติบโตอย่างก้าวกระโดด แต่ในตลาดกลับมีแต่รถจากเมืองนอกทั้งสิ้น
นั่นจึงทำให้ VinFast กำเนิดขึ้นช่วงเดือนมิถุนายนปี 2017 (ช่วงปี 2560) มีคอนเซปต์ว่าเป็น “รถแห่งชาติเวียดนาม” ก่อตั้งโดยฟาม เญิต เวือง (Pham Nhat Vuong) มหาเศรษฐีอันดับ 1 ของเวียดนาม แม้ไม่มีประสบการณ์วงการรถยนต์มาก่อนเลย แต่ด้วย VinGroup มีเงินทุน จึงทุ่มเงินมหาศาลจ้าง Jim DeLuca อดีตหัวหน้าฝ่ายผลิตจาก General Motors (GM) มานั่งซีอีโอให้กับ VinFast พร้อมทุ่มเงิน 112,000 ล้านบาท เปิดโรงงานผลิต 5 แห่ง ในนครหายฟ่อง ที่เป็นแหล่งประกอบรถยนต์ขนาดใหญ่ของเวียดนาม
โดย VinFast มีเป้าหมายยกระดับแบรนด์รถยนต์เวียดนาม เพื่อใช้ในประเทศ รวมถึงการส่งออกสู่ตลาดโลก พร้อมตั้งเป้าผลิตรถยนต์ปีละ 1 ล้านคัน ซึ่งปีที่ผ่านมา VinFast มียอดขายรถยนต์ 30,000 คัน และปีนี้ตั้งเป้ายอดขายเพิ่มขึ้นเป็นกว่า 45,000 คัน
หลังแจ้งเกิด VinFast เพียง 1 ปี มีการเปิดตัวรถยนต์ VinFast ครั้งแรกในงาน Paris Motor Show 2018 ประเทศฝรั่งเศส โดยรถมี 2 รุ่นด้วยกัน คือ VinFast A2.0 ที่เป็นรถเก๋งซีดานและ VinFast SA2.0 ที่เป็นรถเอสยูวี มีการใช้เงินก้อนโตเพื่อจ้าง David Beckham ซูเปอร์สตาร์แห่งวงการฟุตบอลที่มีชื่อเสียงระดับโลก และเชิญ Tran Tieu Vy ในฐานะ Miss Vietnam 2018 ที่มีชื่อเสียงโด่งดังอย่างมากในเวียดนาม มาร่วมงานเปิดตัวด้วย
นั่นทำให้เกิดภาพจำให้สื่อชาติตะวันตก-สื่อชาติตะวันออก รวมถึงสื่อเวียดนามเอง..ว่านี่คือผลงานค่ายรถยนต์ที่ไม่ได้มีชื่อมาก่อน จากประเทศเล็ก ๆ ในแถบอาเซียน..!!
แม้ว่า VinFast แจ้งเกิดเพียง 5 ปี แต่ด้วยความอหังการจากเป้าหมายการระดมทุนเกือบ 100,000 ล้านบาท เพื่อเข้าจดทะเบียนในตลาดหลักทรัพย์นิวยอร์ก นั่นคือการก้าวข้ามผ่านจาก “อาเซียน” เข้าสู่ “ตลาดโลก” ของค่ายรถยนต์น้องใหม่..ที่น่าสนใจและชวนติดตามไม่น้อยทีเดียว…